Bilerne hober sig stadig op hos Knivholt Autoophug i Frederikshavn, og der er fortsat langt flere skrotbiler end de 500, der er tilladelse til. Trods påbud om at bringe antallet ned på det lovpligtige har skrothandleren ikke fjernet de mange biler. Derfor sætter Frederikshavn Kommune nu gang i den videre proces, som Plan- og Miljøudvalget blev orienteret om mandag. -	Der skal ske en fysisk lovliggørelse, og antallet af bilerne skal ned på 500, siger formanden for Plan- og Miljøudvalget Peter E. Nielsen (S). Frederikshavn Kommune modtog 31. januar en plan for fjernelse af de mange ulovlige skrotbiler. Ifølge den plan begynder man arbejdet med at fjerne bilerne i februar eller marts. Dømt flere gange Skrothandleren får nu et varsel på 14 dage om, at kommunen er klar til at gå i gang med en såkaldt selvhjælpshandling og fjerne de ulovlige biler. TV2 Nord fik i efteråret 2022 aktindsigt i sagen, og den viste, at kommunen og miljøtilsynet siden 1994 har vidst, at der var mindst 500 biler mere, end der var godkendelse til på ejendommen. Skrothandleren er for flere år siden dømt i både byretten og landsretten for at have 800 biler for meget. Alligevel fortsat antallet af biler med at vokse.
Skrothandler Kaj Hansen fra Frederikshavn har ikke selv fjernet sine mange ulovlige biler. Derfor tager Frederikshavn Kommune nu næste skridt i sagen, så de kan fjerne de mange hundrede gamle biler, som er ulovligt opmagasineret.